Edith Windsor

**Edith Windsor** (o.s. **Schlain**; 20. kesäkuuta 1929 –  12. syyskuuta 2017) oli yhdysvaltalainen seksuaali- ja sukupuolivähemmistöjen oikeuksien aktivisti, joka tunnetaan parhaiten osallisuudetaan Yhdysvallat vastaan Windsor -tapauksesta, joka johti samaa sukupuolta olevien avioparien oikeuksien kohuntumiseen Yhdysvalloissa.

## Varhaiset vuodet ja ammatillinen ura
Edith Schlain syntyi Philadelphiassa vuonna 1929. Hänen vanhempansa olivat James ja Celia Schlain, jotka olivat muuttaneet Yhdysvaltoihin Venäjältä. Juutalaiseen perheeseen kuului ennen Edithin syntymää jo kaksi lasta. Perhe omisti karkki- ja jäätelopuodin ja asui sen yläkerrassa. Lasten sairastettua polion (jonka vuoksi kauppa laitettiin karanteeniin) sekä 1930-luvun laman vuoksi perhe menetti kaupan ja talonsa. Edith kohtasi lapsuudessaan jonkin verran juutalaisvihaa, mihin äiti kertoman mukaan neuvoi vastaamaan vetämällä nimitteleviä poikia tukasta ja juoksemalla kotiin. 

Windsor valmistui maisteriksi vuonna 1957 New Yorkin yliopistosta pääaineenaan matematiikka. Tämän jälkeen hän työskenteli IBM:llä. Hän osoittautui hyväksi ohjelmoijaksi, ja oli vuoteen 1968 mennessä noussut vanhemmaksi ohjelmoijaksi. Hän teki yhteensä 16 vuotta pitkän uran IBM:llä ja hänet tunnettiin erityisesti hänen kyvystään purkaa bugeja. Yhdessä vaiheessa Windsor myös avusti atomienergiakomissiota, minkä vuoksi FBI seurasi häntä hetkellisesti. Windsor luuli syyn olevan hänen piilottelemansa homoseksuaalisuus, mutta myöhemmin syyksi paljastui hänen siskonsa yhteydet opetusalan ammattijärjestöön.

Vuonna 1975 Windsor oli mukana perustamassa PC Classics -nimistä konsulttiyritystä. Tuolloin hän avusti muun muassa useita seksuaali- ja sukupuolivähemmistöjen etujärjestöjä tietokoneistamaan viestintäkanaviaan.

### Avioliitot
Ensimmäisen avioliittonsa Edith solmi Saul Windsorin kanssa. Saul oli Edithin vanhemman veljen paras kaveri. Edithin opiskellessa Temple-yliopistossa hän ihastui naispuoliseen opiskelijaan, minkä seurauksena kihlaus Saulin kanssa aluksi kariutui, mutta he tekivät myöhemmin sovinnon ja menivät naimisiin vuonna 1951. Pari erosi jo seuraavana vuonna.  

Vuonna 2007 Windsor meni Kanadassa naimisiin Thea Clara Spyerin kanssa. Pari oli seurustellut 44 vuotta, ja kun Spyer kosi vuonna 1967, hän hankki sormuksen sijaan timanttirannekorun, koska sormus herättäisi liikaa huomiota. Pari olisi halunnut odottaa, kunnes New Yorkin osavaltio laillistaisi samaa sukupuolta olevien avioliitot, mutta Spyerin heikentyvä terveys pakotti heidät menemään naimisiin Kanadassa. Myös Spyer oli taustaltaan juutalainen, muttta hänen perheensä oli lähtöisin Alankomaista, josta he olivat paenneet toisen maailmansodan aikana.

Syyskuussa 2016 Windsor meni naimisiin Judith Kasenin kanssa.

## Aktivistina
Ennen Spyerin kuolemaa Windsor oli pitänyt melko matalaa profiilia seksuaalisesta suuntautumisestaan, mutta hänen ystäväpiirinsä oli tästä kylläkin tietoinen. Kun Windsor ja Spyer palasivat lomamatkalta Italiasta vuonna 1969, Stonewallin mellakat olivat juuri alkaneet. Tämän jälkeen he alkoivat osallistua erilaisiin mielenosoituksiin ja muihin tilaisuuksiin, joissa pyrittiin edistämään satekaariasiaa. Pariskunta muun muassa lainasi autoaan tapahtumajärjestäjille.

1970-luvulta lähtien Windsor oli myös aktiivisemmin mukana satenkaaritoiminnassa ja toimi muun muassa vapaaehtoisena sellaisissa järjestöissä kuten GLAD Law ja East End Gay Organization. Windsor toimi seksuaali- ja sukupuolivähemmistöihin kuuluvien vanhusten etua ajavan SAGE:n hallitukseen vuosina 1986–1988 ja 2005–2007. 

### Yhdysvallat vastaan Windsor -tapaus
Kun Windsorin puoliso Spyer kuoli vuonna 2009, Windsor pyrki saamaan vapautuksen liittovaltiolle maksettavasta perintöverosta, koska oli puolisonsa leski. Hakemus hylättiin ja Windsor joutui maksamaan 363 053 dollaria. Windsor päätti hastaa liittovaltion oikeuteen saadakseen mielestään väärin perityt rahat takaisin. Lokakuussa 2012 piirituomioistuin linjasi, että Defense of Marriage Act -laki (lyh. DOMA) syrji smaa sukupuolta olevia pareja.

Yhdysvaltain korkein oikeus otti tapauksen käsittelyyn joulukuussa 2012 ja antoi päätöksensä kesäkuussa 2013. Päätöksen, joka kumosi DOMA:n vain osittain, myötä samaa sukupuolta olevat parit pääsivät osallisiksi myös muihin liittovaltion aviopareille suunnattuihin etuihin kuten esimerkiksi veteraanietuihin ja yhteiseen veroilmoitukseen. 

Oikeustapauksen jälkeen Windsor jatkoi aktiivisesti seksuaali- ja sukupuolivähemmistöjen oikeuksien ajamista.

## Viimeiset vuodet
Windsor kuoli New Yorkissa vuonna 2017. Kuolinsyytä ei mainittu, mutta Windsorin tiedetään aiemmin kärsineen sydänvaivoista. Presidentit Bill Clinton ja Barack Obama sekä New Yorkin pormestari Bill de Blasio esittivät kuolinilmoistuksen jälkeen suruvalittelunsa.

## Lähteet